Limpopo-handboeke: Minister moet bedankDie burgerregte-organisasie AfriForum het Maandag ŉ beroep op Angie Motshekga, die minister van basiese onderwys, gedoen om te bedank en so aanspreeklikheid vir die huidige skoolhandboekchaos te aanvaar. Dit volg na sekere skole in Limpopo ná ses maande steeds nie handboeke ontvang het nie, terwyl derduisende handboeke skynbaar in ŉ pakhuis staan en ander vernietig word. Maroela Media het Sondag berig dat die DA Vrydag op ŉ terrein in Polokwane, Limpopo, afgekom het waar handboeke en skryfbehoeftes gestort en vernietig is. “As die minister nou bedank, sal dit die baie nodige boodskap aan die land gee dat die regering ernstig oor onderwys is en dat amptenare, van die laagste tot die hoogste vlak, aanspreeklikheid vir foute sal aanvaar,” het Alana Bailey, adjunk-uitvoerende hoof van AfriForum gesê. “Om verskoning te vra, is eenvoudig nie langer goed genoeg nie. Meer as 80% van die skole in Suid-Afrika is disfunksioneel, volgens die VN is 89% van die land se volwassenes ongeletterd en armoede asook werkloosheid neem krisisafmetings aan. As die minister nie eens kan onderneem dat dieselfde probleme met handboekvoorsiening nie weer in 2013 gaan opduik nie, is haar verskonings ŉ mors van tyd.” Die afgelope maand is ŉ klag onder meer deur AfriForum ontvang van skole in gebiede wat deur armoede geteister word, maar skitterende slaagsyfers handhaaf, dat die Gautengse onderwysdepartement nie handboeke aan hulle wil voorsien nie “omdat die leerlinge te goed vaar”. Intussen het die DA Maandag by dié terrein beslag gelê op verskeie handboeke wat hulle kon ‘red’ en wat in ŉ goeie kondisie was. Die DA sê in ‘n verklaring dat van dié boeke, onder meer wiskunde-, wetenskap-, poësie en Afrikataal-verhaal-handboeke, nog in ‘n goeie toestand is. Die DA het gesê hulle beplan om van die boeke aan skole in Limpopo te skenk, wat dit die nodigste het. Die minister van basiese onderwys, Angie Motshekga, het in antwoord op ‘n navraag gesê hulle is nie bewus daarvan dat boeke vernietig word nie en wag op antwoorde van die Limpopo onderwysdepartement.